Skietdrama toe rowers op transitovoertuig toeslaan | Maroela Media
Die polisie in Limpopo is op soek na 'n groep gewapende verdagtes wat Maandagoggend 'n transitovoertuig tussen Haenertsburg en Tzaneen probeer beroof het.
Lt.kol. Moatshe Ngoepe, woordvoerder van die polisie, het gesê die voorval het omstreeks 07:00 gebeur toe die transitovoertuig op die R528 deur drie voertuie van die pad af gedruk is. Volgens Ngoepe het die rowers op die voertuig losgebrand nadat dit tot stilstand gekom het.
"Die veiligheidsbeamptes het teruggeskiet en 'n skietgeveg het ontstaan waartydens sommige van die rowers geskiet en gewond is," het Ngoepe gesê. "Die rowers het egter hul gewonde makkers [terug in hul voertuie] gehelp en die groep het sonder kontant van die toneel gevlug."
Ngoepe het gesê die rowers het na bewering twee Mercedes-Benz-motors, een swart en een wit, en 'n wit Quantum-bussie tydens die rooftog gebruik. Hy kon nie die voertuie se nommerplate bevestig nie, maar het gesê almal het Gauteng-nommerplate gehad.
Niemand is nog in verband met die voorval in hegtenis geneem nie. "Ons doen 'n beroep op mense met meer inligting of wat weet van iemand met 'n skietwond wat by 'n mediese fasiliteit aangemeld het, om kapt. Boshomane by 079 894 5501 of die naaste polisiestasie te nader," het Ngoepe gesê. Inligting kan ook per SMS na 32211 gestuur word.
Ek kan nie glo julle het die "S"woord om die voertuig te beskryf nie gee nou net n beter beskrywing van die verdagtes ook
Is hulle dalk maatjies van die wat Total Nobody beroof het? Die afstand tussen die 2 rooftogte is nie baie groot nie. Wat gaan die laaste tyd aan in daardie pragtige deel van ons land?
Dank vader die veiligheidswagte het begin leer om terug te skiet. Hulle het so 'n arsenaal wapens wanneer hulle by 'n besigheid staan om geld af te lewer, maar wanneer hulle aangeval word hoor jy nie dat hulle dit gebruik het nie
Knap gedaan. Die tendens van wetteloosheid om te gryp wat my nie toekom nie, moet daadwerklik aangespreek word. Dit gebeur op alle vlak van die samelewing.